Bekende sanger word eerste keer pa | Maroela Media
Die sanger Pieter Smith en sy vrou, Yolandi, gaan vir die eerste keer ouers word.
Pieter het in 'n onderhoud met Maroela Media vertel die egpaar weet al 'n geruime tyd van dié nuus, maar het besluit om dit eers Vrydag bekend te maak.
Yolandi is vier maande swanger.
Die sanger sê hulle het ook onlangs uitgevind hulle verwag 'n dogtertjie. "Ek wou nog altyd 'n dogtertjie gehad het. Ons is so opgewonde, ons kan ons skaars beteuel. Dis wonderlike nuus om te deel."
Die 41-jarige Pieter sê "wysheid kom met grysheid" en dat hy nou in 'n ouderdomsfase is waar hy baie vir sy dogtertjie kan leer. "Ek het al so 'n paar dinge in die lewe gesien en beleef, en ek dink ek kan dit vir my dogtertjie leer. Ek is in elk geval nog baie jonk van gees," het hy geskerts.
As daar een ding is wat sy dogtertjie móét leer, is dit maniere, sê-lag die "Stukkie van der Merwe"-sanger. "Ek wil hê sy moet leer soos ons geleer het. Dat dinge nie maklik kom nie, en dat 'n mens altyd maniere moet hê en ordentlik moet wees."
Die babakamer is ook al amper gereed, al moet die egpaar nog bykans ses maande wag vir hulle pienkvoet. "Mens sal sweer sy kom al môre. Ons hele huis lyk soos 'n babawinkel!"
Hulle dink nog aan 'n naam, maar glo nie dat hulle vir haar 'n familienaam gaan gee nie.
"Vir eers is ons te opgewonde om aan iets te dink en daarby te hou. Ons wag maar nog 'n rukkie," het hy bygevoeg.
Baie geluk Pieta en Yolandi!!! so baie bly vir julle
Baie baie geluk Pieter en Yolanda! As ek so Na haar ouers kyk gaan hierdie Klein prinsessie BEAUTIFUL wees!!!